**Procedurebeskrivelse i forbindelse med Særlig Tilrettelagt Ungdomsuddannelse stu i Vordingborg Kommune**

Unge under 25 år, der af fysiske eller psykiske grunde ikke kan gennemføre en ungdomsuddannelse på normale vilkår, selvom de får specialpædagogisk støtte, kan deltage i en særligt tilrettelagt ungdomsuddannelse af op til 3 års varighed.

Ungdomsuddannelsen indeholder både undervisning og praktiske aktiviteter, herunder praktikophold i virksomheder og institutioner.

Den unge skal være under 25 år, når uddannelsen påbegyndes.

Der foretages en målgruppevurdering af en specialvejleder på foranledning af henvendelse fra fagpersoner, som har fundet, at stu er et relevant uddannelsestilbud. Alle relevante nuværende og historiske dokumenter og handlinger vil blive inddraget i selve målgruppevurderingen.

Målgruppevurderingen bliver forelagt visitationsudvalget, som tager endeligt stilling til, hvorvidt den unge er i målgruppen og om det er det rette tilbud på nuværende tidspunkt.

Den unge (- og hvis under 18 år med forældre) inddrages i målgruppebeskrivelsen og er med i dialogen om valg af stu-tilbud. Kommunalbestyrelsen skal indgå i dialog med den unge om, hvilken valgmulighed der er den bedste for den unge.

Fra den 1. januar 2025 kan den unge selv foreslå et alternativ stu-udbyder.

Herunder aftales der besøg og evt. praktik inden tilbuddet påbegyndes. Hermed sikres et så kvalificeret match som muligt den unge og uddannelsesstedet imellem.

Der foregår visitation ultimo følgende måneder: marts, maj samt oktober

Visitationsudvalget består af en bred repræsenteret faggruppe:

Ungevejledning, Ungerådgivning, Psykolog, Specialvejleder, Skolekonsulent og administrativt personale

Efter afgørelsen er truffet sendes der et skriftligt svar til den unge indenfor 4 uger (- og hvis under 18 år til forældre).

Ved visitation til stu vil Den Kommunale Ungeindsats KUI v/Specialvejleder udarbejde en forløbsplan i tæt samarbejde med den unge og evt. forældrene.

Der afholdes statusmøder løbende ifølge stu-lovgivningen. Der afholdes møde med Ungerådgiver til stede senest 12 måneder før stu-afsluttes for unge påbegyndt stu efter august 2023. Det vurderes her, hvilken aktivitet der er målet efter endt stu, og der indgås aftale om proces for overgangen til det videre forløb.

Kommunalbestyrelsen sikrer sig, at et uddannelsessted lever op til lovgivningens og kvalitetsaftalens krav til varetagelse af opgaven i kraft af indgåede kvalitetsaftaler med de respektive udbydere af stu. Der vil desuden blive afholdt et evaluering-/kvalitetsbesøg årligt.